
Cine are interes să arunce România într-un război cu Rusia? 


Ar trebui să fim apăraţi de NATO, ne-a asigurat de asta până și Radu Tudor, care 
vorbește de parcă ar avea linie directă cu Casa Albă, dar iată că din Italia primim 
vești îngrijorătoare, chiar alarmante. În cazul unui conflict general între 
Federaţia Rusă și Alianţa Nord-Atlantică, trupele lui Vladimir Putin ar ajunge la 
București în 24 de ore! Colac peste pupăză, nici bine nu a apărut această analiză 
și vedem că Emmanuel Macron vorbește, de la Bruxelles, în buza unui summit al 
liderilor europeni, despre scenariul în care România va fi călcată de șenilele 
tancurilor rusești. 

Baza NATO de la Constanța va găzdui peste 10000 de militari din cadrul Organizației Atlanticului de Nord 


Punând cap la cap informaţiile din ultimele zile, ne punem întrebarea cine, oare, are 
interes să arunce ţara noastră într-un război cu Rusia? 


Dacă tot vor să-și măsoare forțele, de ce nu se duc francezii peste slavi și să ne lase pe 
noi în pace?! Că tupeu au destul, vedem. Ce le lipsește? 


Raportul CEPA și dezvăluiri de la MApN 


Tâmpeniile debitate seară de seară pe la televiziunile românești au ajuns și în „Cizmă”, iar 
prestigioasa publicaţie italiană II Messagerro a ajuns să se întrebe ce-i cu Bucureștiul de 
„se pregătește pentru o escaladare a conflictului”. Ațâţarea focului a fost observată și de 
alții, iată. 


Veștile nu sunt bune, dar măcar ne arată unde ne poziționăm - România este punctul 
nevralgic al Alianţei Nord-Atlantice, arată II Messagerro, care publică date obținute din 
raportul CEPA pe 2021, coordonat de generalul american în rezervă Ben Hodges, devenit 
între timp un fel de portavoce a intereselor uriașului complex militar industrial din SUA. E 
același Ben Hodges care nu scapă nicio ocazie să ne spună că trebuie să comandăm și 
mai multe rachete, tancuri, avioane, puști și orice mai are de vânzare conglomeratul 
„Pentagon SRL". 


„Mai puţin de 24 de ore pentru a învinge România. Acesta este timpul de care ar avea 
nevoie Putin pentru a ataca și cuceri Bucureștiul. Dificultăţile de deplasare a trupelor și 
munițiilor NATO, influenţele rusești în țările vecine și un punct slab în teritoriu ar face 
posibilă obținerea victoriei într-un timp scurt. 


Posibilitatea unui atac rusesc în România înspăimântă NATO. Și pentru că, odată cu 
războiul din Ucraina, trupele Moscovei se află la mai puțin de 500 km de București. Mai 
exact în Crimeea. Iar gata de acţiune este și flota navală din Marea Neagră”, scriu 
italienii. 


Focșani, poarta de intrare a trupelor ruse în ţară? 


Scenariul despre care se vorbește la Roma are legătură cu două posibile căi de atac 
asupra ţării noastre. 


„Cea mai îngrijorătoare este o operaţiune terestră rusă prin Poarta Focșani, considerată 
cel mai critic punct pentru apărarea României, dar și cel mai slab element al frontierelor 
NATO. Este vorba de o parte cuprinsă între Dunăre și Siret. Potrivit experţilor militari, 
armata rusă, poziționată pe coasta de nord-vest a Mării Negre, ar ajunge în București în 
puţin mai mult de 24 de ore”. 


În cazul în care Odesa cade, în pericol ar fi și orașele Tulcea, Galaţi și Brăila, aflate în 
prima linie a unei posibile debarcări a rușilor pe Dunăre, care vor controla porturile Izmail 
și Reni. 


NATO ar trebui să intervină în ajutorul României prin desfășurarea Forţei de reacție foarte 
înaltă (VJTF), dar o va putea face? Italienii scriu că o intervenţie a „aliaţilor” în România 
„ar putea să nu fie atât de oportună”, din cauza situației precare a infrastructurii și a 
comunicaţiilor. Nu mai devreme de 48 de ore, poate chiar 3 zile ar dura până când trupele 
NATO ar putea ajunge aici, arată raportul CEPA. Ar fi nevoie de mobilizarea între 60.000 și 
100.000 de soldați, plus resurse considerabile de echipamente și muniţie - până la 20 de 
milioane de litri de motorină și undeva la 12.000 de tone de muniţie, greu spre imposibil 


de procurat și transportat spre România asemenea cantități. 


Ce se spune și pare a fi o dezvăluire internă este că, dacă Moscova va ataca 
România, capitala București este ocupată în decurs de 24 de ore, atenție, 


potrivit unei simulări făcute la Academia Forţelor Terestre de la Sibiu, spun italienii. 


Infrastructura României este depășită și nu poate face față nevoilor în caz de război; 
câteva rachete au pune la pământ Podul Giurgiu-Ruse, de pe Dunăre, caz în care țara 
noastră ar fi complet ruptă de trupele NATO din sudul Europei. Alternativa de pătrundere 
ar fi un sistem de barje pe Dunăre, dar deja vorbim de întârzieri importante, care s-ar 
putea dovedi decisive. Veștile n-ar fi bune nici dinspre Grecia, acolo unde portul Salonic 
este controlat (economic) de Rusia, cum la fel spun multe voci și despre Varna și Burgas, 
din Bulgaria. Prin urmare, trupele NATO ar trebui să ia în considerare utilizarea portului 
mai mic Alexandroupolis. Între timp, condiționarea politică a lui Vladimir Putin în Ungaria, 
Serbia și Bulgaria ar putea crea mișcări de protest și ar putea refuza accesul NATO la 
infrastructura de transport. 


Soluţiile 


În luna mai, UE a aprobat participarea SUA, a Norvegiei și a Canadei la inițiativa de 
creștere a mobilității militare. Costul este de 1,5 miliarde de euro. 


Macron insistă: urmează România! 


Și iată cum, peste noapte, România a ajuns subiectul central al discuţiilor la Bruxelles. 
Dar nu cu ceva pozitiv - toți ne plâng de milă, ca și cum Rusia deja ne-a cucerit. Avem o 
singură scăpare, după cum dau de înțeles „partenerii” occidentali, iar aceea e să investim 
puternic în armament, adică să le cumpărăm lor vechiturile. 


Aflat la summit-ul liderilor europeni, Klaus Iohannis sigur l-a auzit pe Emmanuel Macron 
spunând că, după Ucraina, urmează România - „Dacă lăsăm Ucraina să piardă acest 
război, atunci Rusia va ameninţa, cu siguranță, Moldova, România și Polonia”. Cum era de 
așteptat, președintele nostru nu a avut nicio reacţie, s-a prefăcut că nu aude ce spune 
Macron. 


La fel de surd a rămas și la amenințările directe venite de la Moscova. Vestea că la 
Constanţa se contruiește cea mai mare bază militară NATO din Europa i-a înnebunit pe 
ruși, care au spus că „MK” (Baza Aeriană 57 de la Mihail Kogălniceanu) va deveni o țintă. 


Extinderea bazei de la Kogălniceanu este un proiect de 2,5 miliarde de euro, dar ale cărui 
costuri sigur vor trece de 3, undeva spre 4 miliarde de euro. 


Vicepreședintele Comisiei pentru Afaceri Externe a Consiliului Federației Ruse, Andrei 
Klimov, a spus că proiectul reprezintă „o ameninţare”... pentru București! „Dacă românilor 
le place, este treaba lor, desigur, dar clubul sinucigașului NATO trage civilii de rând în 
astfel de aventuri, care se pot termina foarte rău pentru familiile și copiii lor. Nu încerc să 
sperii pe nimeni, doar raţionez logic. Nu va fi niciun beneficiu pentru România din asta și 
vor fi mai multe ameninţări, acesta este un fapt”. Baza NATO de la Constanţa va găzdui 
peste 10.000 de militari din cadrul Organizației Atlanticului de Nord. 

